
ОТНОСНО:	Проект на Постановление на Министерския съвет за приемане на проект на Наредба за изменение и допълнение на Наредбата за общите изисквания към информационните системи регистрите и електронните административни услуги.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет на проект на Постановление на Министерския съвет за приемане на проект на Наредба за изменение и допълнение на Наредбата за общите изисквания към информационните системи регистрите и електронните административни услуги (НОИИСРЕАУ).
Целта на изготвения проект е привеждане на подзаконовата нормативна уредба, регламентираща общите изисквания към информационните системи, регистрите и електронните административни услуги в съответствие с измененията и допълненията в Закона за електронното управление (ЗЕУ, обнародвани с ДВ, бр. 80 от 19.09.2023 г.). Законът предвижда структурата и функционалностите на електронните регистри на административните органи, одита на системата за сигурно електронно връчване, реда за заявяване и използване на регистър чрез системата за централизирано изграждане на регистри, както и други съществени изменения, да бъдат уредени в Наредбата за общите изисквания към информационните системи, регистрите и електронните административни услуги (Наредбата). Със Закона за изменение и допълнение на Закона за държавния бюджет (обн. ДВ, брой 66 от 01.08.2023 г.) са направени допълнения в чл. 17 от Закона за електронното управление (ЗЕУ). Съгласно новата ал. 4 административните органи използват споделените ресурси на електронното управление съгласно стандарти и по ред, определени в Наредбата.
Новите текстове ще спомогнат за реализацията на целите на регистровата реформа, по отношение на оптимизиране на организацията на регистрите в държавната администрация, поддръжката им с възможно най-малко разходи, служебният обмен на информация и данни за предоставяне на качествени услуги, възможността за предоставяне на услуги, базирани на регистрите, водени от други административни органи, качеството, пълнотата и всеобхватността на данните, осигуряването на възможности за използване и повторно използване на вече налични данни в публичния сектор от всички заинтересовани страни.
Във връзка с гореизложеното възниква необходимостта от изменения и допълнения на Наредбата за общите изискван към информационните системи, регистрите и електронните административни услуги (НОИИСРЕАУ).  
Основните предложения за изменения и допълнения касаят:
1. Определяне на ред за използване на споделените ресурси на електронното управление. 
	Споделените ресурси на електронното управление са техническата инфраструктура, единната електронна съобщителна мрежа, информационните центрове, държавния хибриден частен облак и защитеното споделено информационно пространство, които се създават и развиват от Министерство на електронното управление и се използват споделено от всички държавни органи. Към момента няма нормативно въведен ред за тяхното използване. С допълненията  в чл. 17 от ЗЕУ се въвежда изискването за определянето на този ред в НОИИСРЕАУ. За целта се създава нова глава шеста „а“ „Използване на споделените ресурси на електронното управление“ .
2. Въвеждане на реда за заявяване използването на регистър чрез Информационна система за централизирано изграждане и поддържане на регистри.
Съгласно чл. 52а от ЗЕУ министърът на електронното управление създава и поддържа информационна система за централизирано изграждане и поддържане на регистри. Редът за заявяване и използване на регистър чрез системата по ал. 1 се урежда с наредбата по чл. 12, ал. 4 от ЗЕУ.
             3. Въвеждане на изисквания към структурата, функционалностите и удостоверяването на данни от регистрите в електронен вид на административните органи.
С чл. 4а, ал. 2 от ЗЕУ е въведено задължението административните органи да водят регистрите си в електронен вид, в сила от 31.03.2024 г. Последиците от липсата на електронни регистри са няколко: създаване на административна тежест за гражданите, бизнеса и администрацията за доказване на обстоятелства в рамките на процеса по административно обслужване, рискове за загуба на данни, рискове за целостта на данните, в т. ч. неоторизирана подмяна на данни, липса на проследимост и история на промените и липса на прозрачност за данните във водените регистри и невъзможност за администрациите да изпълнят задълженията си по Закона за достъп до обществена информация.
С чл. 52б от ЗЕУ се въвеждат общи правила за воденето на регистри, като общите изисквания към регистрите, включително за тяхното структуриране, функционалности и удостоверяване на данни, се определят с Наредбата.
            4. Създаване на допълнителни стимули за използване на административни услуги по електронен път и устойчиво регламентиране на института на посредника при предоставяне на административни услуги.
За заявяване на електронните административни услуги към настоящия момент се дължи такса, равна на тази за заявяване на гише, освен ако в специален закон изрично не е уредено друго. Това не дава възможност на административните органи да стимулират използването на електронни административни услуги чрез финансовия им параметър. В допълнение, въведеният през 2016 г. институт на посредника при заявяване на административни услуги не функционира отчасти заради липса на устойчив бизнес модел свързан с таксите.
В чл. 24а от ЗЕУ е регламентирана фигурата на посредника, като изискванията към дейността на посредниците, към доставчиците на електронни административни услуги във връзка с посредничеството и правилата за извършване на плащания към доставчиците на услугите се уреждат с Наредбата.
Чрез предложения проект за изменение и допълнение на НОИИСРЕАУ:
	- ще се регламентира реда за използване на споделените ресурси на електронното управление от административните органи;
	- ще се въведе механизъм за контрол върху създаването и функционирането на регистри в администрацията както на централно, така и на местно ниво;
	- ще се осигури яснота относно заявяването и използването на административни услуги, предоставяни по електронен път. 
	- ще се постигне сериозен напредък в осигуряване на оперативната съвместимост на регистрите на лицата по чл. 1, ал. 2 от ЗЕУ.
[bookmark: _heading=h.gjdgxs]Предложеният проект на постановление не води до въздействие върху държавния бюджет, като е изготвена финансова обосновка по приложение № 2.2 към чл. 35, ал. 1, т. 4, буква „б“ от УПМСНА, одобрена от министъра на финансите. 
Настоящият доклад и проект са съгласувани съгласно чл. 32 и чл. 33 от Устройствения правилник на Министерския съвет и на неговата администрация. На основание чл. 26, ал. 2 от Закона за нормативните актове по проекта на Постановлението е проведена обществена консултация. Резултатите от нея са отразени в приложената справка-таблица.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното и на основание чл. 8, ал. 4, т. 1 от Устройствения правилник на Министерския съвет и на неговата администрация предлагам Министерският съвет да разгледа и приеме проекта на Постановление на Министерския съвет за приемане на проект на Наредба за изменение и допълнение на Наредбата за общите изисквания към информационните системи регистрите и електронните административни услуги.

С уважение,



АЛЕКСАНДЪР ЙОЛОВСКИ
Министър на електронното управление

